นายกรัฐมนตรี ย้ำสัมพันธ์พรรคเล็กยังดี เมินกระแสข่าวล้มนายกฯ
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหมกล่าวถึงการนัดรับประทานอาหารกับพรรคร่วมรัฐบาล ว่า ขออย่าให้ความสำคัญว่าต้องทานข้าวถึงจะคุยกันรู้เรื่อง เพราะคุยได้หลายวิธีการ หลายทาง ทุกกลุ่ม ทุกฝ่ายมีแกนนำ หัวหน้าก็คุยกัน บางครั้งมีหลายอย่างที่ไม่เข้าใจ แต่รู้สึกว่าเข้าใจกันมากขึ้น เข้าใจในตัวนายกรัฐมนตรีและนโยบายการทำงานอย่างไร ก็ยินดีร่วมมือ ไม่ว่าจะพรรคไหน พรรคร่วมรัฐบาล หรือพรรคเล็ก ส่วนกรณีกระแสล้มนายกรัฐมนตรีนั้น พลเอก ประยุทธ์ กล่าวว่า ถ้าทำได้ก็ทำ ถ้าล้มแล้วมีอะไรดีขึ้นมา ล้มได้ก็ล้มไป แต่กลัวว่าจะไม่ดีกว่าเดิม ทั้งนี้ได้สอบถามพรรคร่วมรัฐบาลมาตลอด ไม่เห็นมีใครจะมาล้ม ต่างยืนยันยินดีจะร่วมรัฐบาลทำงานกันต่อไป เพราะกำลังอยู่ในขั้นตอนที่กำลังเปลี่ยนแปลงประเทศไปในทิศทางที่ดีขึ้น พร้อมขอร้องอย่าเห็นแก่ประโยชน์เล็กน้อย ประเทศชาติสำคัญที่สุด สำคัญกว่าอย่างอื่นส่วนที่พลเอก ประวิตร วงษ์สุวรรณ หัวหน้าพรรคพลังประชารัฐ ที่ได้มีการพูดคุยกับนายพิเชษฐ สถิรชวาล ส.ส.บัญชีรายชื่อ พรรคพลังประชารัฐและพรรคพรรคเล็ก สบายใจหรือไม่ นายกรัฐมนตรี บอกว่า สบายใจทุกวันเพราะได้คุยด้วย เจอใครก็คุยกับเขาหมดให้เข้าใจว่าสถานการณ์เป็นอย่างไร และควรเดินหน้าประเทศอย่างไร เพราะถ้ามุ่งมั่นแต่การหาเสียงทางการเมืองอย่างเดียว ประเทศชาติเดินไปไม่ได้ ส่วนตัวไม่อยากด่อค่าใคร แต่ประชาชนต้องเรียนรู้ว่าจะอยู่กับการเมืองอย่างไรและเปรียบเทียบดูว่าจากที่ผ่านมาจนวันนี้แก้ปัญหาไปได้แล้วหากอยากกลับที่เก่าเวลาเดิมก็ตามใจ ย้ำว่าจะทำอะไรให้คำนึงถึงความต้องการของประชาชนมาเป็นที่ตั้งและเรื่องเลือกตั้งไม่ใช่เวลานี้